L-ekonomiji tal-Ewropa jistgħu jerġgħu jitqajmu fuq saqajhom biss jekk l-Istati Membri jaġixxu flimkien, il-President tal-Parlament David Sassoli wissa lill-mexxejja tal-UE. F'diskors fil-bidu tas-Summit tal-UE fit-23 ta' April dwar ir-rispons tal-UE għat-tifqigħa tal-COVID-19, Sassoli qal: "Dan huwa l-waqt tal-għaqda. Is-suq Ewropew huwa uniku, u jekk ma nerġgħux inqumu flimkien ħadd minna mhu se jkun jista' jaħseb biex jerġa' jqajjem ekonomiji li huma profondament minsuġa ma' xulxin u interdipendenti." Huwa u jirrimarka li l-pandemija kienet laqtet lil xi pajjiżi aktar minn oħrajn, żied jgħid: "Wasal il-waqt li mmorru lil hinn mil-loġika ta' kulħadd għal rasu, u li nerġgħu nqiegħdu fiċ-ċentru s-solidarjetà li tinsab fil-qalba tal-proġett Ewropew." It-twissija tiegħu għamilha ġimgħa wara li l-Parlament adotta riżoluzzjoni li titlob pakkett ta' rkupru enormi biex jirfed l-ekonomija Ewropea wara l-kriżi tal-COVID-19, u li jinkludi bonds ta' rkupru ggarantiti mill-baġit tal-UE. Fir-riżoluzzjoni, il-Membri tal-PE qalu li kien kruċjali li jkun hemm rispons konġunt tal-UE għall-COVID-19, u talbu wkoll li jinħoloq Fond ta' Solidarjetà tal-UE għall-Coronavirus ta' mhux anqas minn EUR 50 biljun. Jinħtieġ programm ta' investiment kbir B'referenza għar-riżoluzzjoni, Sassoli qal li se jkun hemm bżonn programm ta' investiment kbir biex jagħti spinta lill-irkupru u jerġa' jibni l-ekonomija Ewropea: "Investimenti kbar meħtieġa se jkollhom jiġu ffinanzjati minn QFP (il-baġit fit-tul tal-UE) imsaħħaħ b'mod sinifikanti permezz ta' fondi eżistenti tal-UE, iżda wkoll permezz ta' strumenti finanzjarji innovattivi, fost l-oħrajn b'bonds ta' rkupru garantiti mill-baġit Ewropew." Huwa enfasizza wkoll il-ħtieġa li l-Ue jkollha riżorsi proprji ġodda, bħal taxxa tal-web, taxxa fuq il-plastik mhux riċiklat jew sehem tad-dħul mis-sistema tal-iskambju tal-emissjonijiet. Il-President enfasizza li jeħtieġ li l-irkupru jiġi malajr, peress li n-nies, in-negozji u l-komunitajiet lokali jeħtieġu riżorsi biex jissalvagwardjaw in-nisġa ekonomika u soċjali tar-reġjuni tagħna. Fl-għeluq, Sassoli fakkar lill-mexxejja tal-UE x'hemm fin-nofs: "Id-dinja li se toħroġ mill-kriżi se tkun dinja differenti. Il-proġett Ewropew se jkollu jieħu din l-opportunità biex jagħti r-ritmu ta' dan iż-żmien il-ġdid. Aktar minn qatt qabel, jeħtieġ li l-Ewropa tagħraf tkun denja tal-valuri tagħha li, flimkien mal-istat tad-dritt, huma l-pedament tal-proġett komuni tal-Unjoni Ewropea." Skopri x'qed tagħmel l-UE fil-ġlieda kontra l-coronavirus Aktar informazzjoni It-test sħiħ tad-diskors Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF